Meddelelse vedrørende gældende antidumpingforanstaltninger efter en afgørelse truffet af WTO's Tvistbilæggelsesorgan den 12. marts 2001

(2002/C 111/04)

Den 23. juli 2001 vedtog Rådet forordning (EF) nr. 1515/2001 om de foranstaltninger, der kan træffes af EF på grundlag af en rapport vedtaget af WTO's Tvistbilæggelsesorgan vedrørende antidumping- og antisubsidieforanstaltninger(1) (i det følgende benævnt "WTO-bemyndigelsesforordningen"). I henhold til artikel 2 i denne forordning kan Kommissionen indlede en fornyet undersøgelse af eksisterende foranstaltninger for at tage hensyn til retlige fortolkninger i en rapport, der er vedtaget af Tvistbilæggelsesorganet eller Verdenshandelsorganisationen (WTO).

Den 12. marts 2001 frigav WTO's Tvistbilæggelsesorgan en rapport fra appelorganet og en panelrapport som ændret ved appelorganets rapport i sagen "De Europæiske Fællesskaber - antidumpingtold på importen af sengelinned fra Indien" ("Rapporter")(2).

Ved denne meddelelse opfordrer Europa-Kommissionen alle eksporterende producenter, hvis eksport til Det Europæiske Fællesskab er genstand for gældende antidumpingforanstaltninger, og som finder, at foranstaltningerne bør gøres til genstand for en fornyet undersøgelse i lyset af de retlige fortolkninger vedrørende fastsættelsen af dumpingmargener i disse rapporter, til at anmode om en fornyet undersøgelse på grundlag af artikel 2 i WTO-bemyndigelsesforordningen.

1. Mulighed for fornyet undersøgelse af gældende antidumpingforanstaltninger i henhold til WTO-bemyndigelsesforordningen

Efter rapporterne er Kommissionen rede til at overveje anmodninger om fornyede undersøgelser i henhold til WTO-bemyndigelsesforordningen vedrørende dumpingens niveau i tilfælde, hvor de gældende foranstaltninger er baseret på enten

i) en vejet gennemsnitlig dumpingmargen fastsat på grundlag af en metode, der omfattede nulstilling af negative dumpingmargener for visse modeller eller typer af varer (se navnlig punkt 46 til 66 i appelorganets rapport), eller

ii) salgs-, general- og administrationsomkostninger samt fortjeneste, der er fastlagt i henhold til artikel 2, stk. 6, litra a), i Rådets forordning (EF) nr. 384/96(3) (i det følgende benævnt "grundforordningen") eller artikel 2, stk. 6, litra a), i Kommissionens beslutning nr. 2277/96/EKSF(4) og hvor det salg, der ikke faldt sted i normal handel, ikke indgik i beregningen, eller hvor der kun indgik oplysninger vedrørende én eksportør i beregningen (se særlig punkt 67 til 85 i appelorganets rapport).

Den relevante fællesskabsinstitution kan ophæve, ændre eller opretholde de foranstaltninger, der er genstand for fornyet undersøgelse, alt efter resultaterne af denne undersøgelse. Hvis foranstaltninger ophæves for individuelle eksportører, men ikke for et land som helhed, er sådanne eksportører fortsat omfattet af proceduren og kan automatisk igen blive undersøgt i enhver efterfølgende fornyet undersøgelse, der gennemføres for det pågældende land.

2. Procedure

Alle eksporterende producenter kan indgive en skriftlig anmodning om en fornyet undersøgelse. For at lette indgivningen af en sådan anmodning kan interesserede parter rekvirere en ansøgningsformular fra følgende adresse: Europa-Kommissionen Generaldirektoratet for Handel

Direktorat B og C

TERV - 0/13

B - 1049 Bruxelles/Brussel Fax (32-2) 295 65 05 Telex COMEU B 21877

Alle anmodninger skal

i) vise, at den pågældende antidumpingforanstaltning er baseret på en eller begge de metoder for beregning af dumpingens størrelse, der er anført under punkt 1, nr. i) og ii), og

ii) indeholde oplysninger, der er relevante for fastsættelsen af dumping, herunder oplysninger om den normale værdi, eksportpriser og sammenligning, jf. artikel 2 i grundforordningen, og sådanne oplysninger skal normalt vedrøre de seneste seks måneder forud for offentliggørelsen af denne meddelelse.

Alle anmodninger om yderligere oplysninger og anmodninger om sådanne fornyede undersøgelser skal også sendes til ovennævnte adresse.

Kommissionen vil behandle anmodningerne om fornyede undersøgelser på grundlag af WTO-bemyndigelsesforordningen inden for en rimelig frist og vil offentliggøre en meddelelse om indledning af sådanne fornyede undersøgelser for de eksporterende producenter, der har indgivet en behørigt dokumenteret anmodning.

I overensstemmelse med artikel 3 i WTO-bemyndigelsesforordningen vil foranstaltninger, der vedtages i henhold til nævnte forordning, ikke have tilbagevirkende kraft.

Retten til at indgive anmodning om en interimsundersøgelse i henhold til artikel 11, stk. 3, i grundforordningen berøres ikke.

(1) EFT L 201 af 26.7.2001, s. 10.

(2) WTO, Appelorganets rapport, AB-2000-13, WT/DS141/AB/R, 1. marts 2001. WTO, Panelrapport, WT/DS141/R, 30. oktober 2000. Rapporterne kan downloades fra WTO's website (http://www.wto.org/english/tratop_e/dispu_e/distab_e.htm).

(3) EFT L 56 af 6.3.1996, s. 1. Forordningen er senest ændret ved forordning (EF) nr. 2238/2000 (EFT L 257 af 11.10.2000, s. 2).

(4) EFT L 308af 29.11.1996, s. 11. Beslutningen er senest ændret ved beslutning nr. 435/2001/EKSF (EFT L 63 af 3.3.2001, s. 14).